b'\n_START_ARTICLE_\nBlois\n_START_SECTION_\nZgodovina\n_START_PARAGRAPH_\n\xc4\x8ceprav je Blois obstajal \xc5\xbee v antiki, pa ga prvi\xc4\x8d omenja Gregor Tourski v 6. stoletju. V 9. stoletju postane sede\xc5\xbe mo\xc4\x8dne grofije. Leta 1171 je bila v Bloisu podana obto\xc5\xbeba proti \xc5\xbeidovski skupnosti, ki je vodila (po nekaterih podatkih) v smrt 31 judov. Leta 1196 je grof Louis odobril me\xc5\xa1\xc4\x8danske privilegije; komuna ki je pre\xc5\xbeivela skozi ves srednji vek, verjetno datira iz tega \xc4\x8dasa. Linija Ch\xc3\xa2tillonskih grofov je v njem prebivala verjetno ve\xc4\x8d \xc4\x8dasa od prej\xc5\xa1njih lastnikov, v tem obdobju pa so bili zgrajeni najstarej\xc5\xa1i deli gradu (iz 13. stoletja). Leta 1429, med stoletno vojno, je Ivana Orleanska naredila Blois za opori\xc5\xa1\xc4\x8de operacij za osvoboditev Orl\xc3\xa9ansa. Po njenem angle\xc5\xa1kem ujetni\xc5\xa1tvu je Karel, vojvoda Orl\xc3\xa9anski v letu 1440 prevzel rezidenco v gradu, kjer je bil leta 1462 rojen njegov sin, bodo\xc4\x8di francoski kralj Ludvik XII. V 16. stoletju je bil Blois pogosto prebivali\xc5\xa1\xc4\x8de francoskega dvora. Sporazum, ki je za\xc4\x8dasno zaustavil italijanske vojne, je bil podpisan v Bloisu v letih 1505-06._NEWLINE_Med verskimi vojnami je bilo mesto prizori\xc5\xa1\xc4\x8de bojev med protestanti in podporniki katoli\xc5\xa1ke cerkve (1562, 1567). Konec leta 1588 je francoski kralj Henrik III. izbral grad za sre\xc4\x8danje dr\xc5\xbeavnih generalov, kjer je dal umoriti Henrika, vojvoda Gui\xc5\xa1kega in njegovega brata Ludvika, Reimskega nad\xc5\xa1kofa in kardinala, kmalu zatem je umrla \xc5\xa1e kraljica-mati Katarina Medi\xc4\x8dejska. Od 1617 do 1619 je njena h\xc4\x8di Marija, \xc5\xbeena kralja Henrika IV., \xc5\xbeivela v izgnanstvu na tem gradu. Z novim kraljem Ludvikom XIII. je grad dobil novega lastnika, brata Gastona, vojvoda Orl\xc3\xa9anskega, ki je \xc5\xbeivel na njem do svoje smrti 1660._NEWLINE_Nad\xc5\xa1kofija datira v \xc4\x8das konec 17. stoletja. Blois je leta 1814 bil za kratek \xc4\x8das sede\xc5\xbe regentstva Marije Luize, \xc5\xbeene Napoleona I._NEWLINE_Med drugo svetovno vojno, 18. junija 1940, je Blois okupirala nem\xc5\xa1ka vojska, osvobodila pa ga je ameri\xc5\xa1ka vojska konec avgusta 1944. V obeh prilo\xc5\xbenostih se je mesto upiralo ve\xc4\x8ddnevnemu bombardiranju.'